Բոլթոն. Ես չեմ եկել փոխելու Ամերիկայի քաղաքականությունը
Միացյալ Նահանգները շատ լուրջ է վերաբերում, որպես ԵԱՀԿ Մինսկի խմբի համանախագահ երկրի իր դերին, Բաքվում հայտարարել է Միացյալ Նահանգների նախագահ Թրամփի ազգային անվտանգության հարցերով խորհրդականը:
«Ես չեմ եկել փոխելու Ամերիկայի քաղաքականությունը, այլ եկել եմ առավել լավ ուսումնասիրելու այն», - Միացյալ Նահանգների նախագահի ազգային անվտանգության հարցերով խորհրդական Ջոն Բոլթոնն Ադրբեջանում հայտարարել է, որ Վաշինգտոնի քաղաքականության փոփոխություն Հարավային Կովկասում չի նախատեսվում: Նրա խոսքով, Բաքվում քննարկվող կարեւոր հարցերի թվում էր ահաբեկիչներին աջակցող Իրանի ազդեցության թուլացումը տարածաշրջանում, ինչպես նաեւ ղարաբաղյան հակամարտության կարգավորումը. «Միացյալ Նահանգները հավատացած է, որ խնդրի հաջող կարգավորումը կարեւոր է ոչ միայն Ադրբեջանի եւ Հայաստանի համար, այլեւ ռազմավարական հետեւանքներ ունի միջազգային առումով»: Բոլթոնի խոսքով, ղարաբաղյան կարգավորման խնդիրը քննարկվելու է նաեւ հինգշաբթի Երեւանում, նա հավելել է, որ Իլհամ Ալիեւն իրեն հավատացրել է, որ խնդրի կարգավորման կողմնակից է: Ինչ վերաբերում է Վաշինգտոնին, ապա այն լրջորեն հետաքրքրված է ղարաբաղյան հակամարտության կարգավորման մեջ. «Միացյալ Նահանգները շատ լուրջ է վերաբերում որպես Մինսկի խմբի համանախագահերկիր իր դերին: Մենք համոզված ենք, որ ե՛ւ երկու կողմերի, ե՛ւ Միացյալ Նահանգների շահերից է բխում խնդրի խաղաղ կարգավորումը»: Բաքվում Ջոն Բոլթոնին հարց ուղղվեց, թե արդյոք Ալիեւի հետ քննարկելու է Ադրբեջանում մարդու իրավունքների ճնշման խնդիրը, որը հակասում է ԱՄՆ-ի ժողովրդավարական արժեքներին: «Մենք մեր արժեքները գաղտնի չենք պահում եւ կարծում եմ նախագահ Ալիեւը տեղյակ է դրանց մասին, ինչպես նաեւ՝ Վլադիմիր Պուտինը», - նշել է պաշտոնյան: Հինգշաբթի ԱՄՆ-ի նախագահի ազգային անվտանգության հարցերով խորհրդականը քննարկումներ է անցկացնելու Երեւանում: